
1. Conferinţa referitoare la Orientul Mijlociu

  

Rezultatele reuniunii - care a avut loc la 1 martie a.c., la Londra, consacrată reformelor palestiniene - sunt pozitive şi fructuoase, a declarat Preşedintele palestinian, Mahmud Abbas, în timpul conferinţei de presă care a avut loc la finalul reuniunii, afirmaţii similare celor ale premierului britanic sau oficialilor israelieni. 

"Sperăm într-o revenire la spiritul reconcilierii, prin negocieri paşnice şi de succes, bazate pe legalitatea şi legitimitatea internaţională", a subliniat M. Abbas. El a amintit că obiectivul principal este încetarea ocupaţiei, care durează din anul 1967 şi crearea unui stat palestinian democratic, independent şi viabil, alături de Israel. "Credeam (...) că am fost uitaţi. Dar la finalul reuniunii, suntem încrezători că lumea se interesează de cauza palestiniană (...) şi că securitatea regiunii a devenit o problemă de securitate a întregii comunităţi internaţionale", a adăugat el. 

La rândul său, premierul britanic, Tony Blair, a declarat că reformele palestiniene nu vor fi doar în avantajul poporului palestinian, ci şi al comunităţii internaţionale. "Nu este vorba numai de a discuta despre posibilitatea de a avea un stat palestinian independent şi viabil", a precizat T. Blair. "Astăzi avem nu numai un acord din partea Autorităţii Palestiniene (...), ci şi din partea întregii comunităţi internaţionale, în vederea stabilirii etapelor concrete şi bazelor necesare creării unui stat viabil în viitor", a adăugat el. De asemenea, premierul britanic a apreciat că teroriştii, precum cei care au comis recentul atentat de la Tel Aviv, nu vor reuşi să distrugă planurile de pace între israelieni şi palestinieni. "Cel mai bun răspuns pe care îl putem da este de a arăta clar că aceşti terorişti nu vor reuşi să distrugă dorinţa ca oamenii să convieţuiască în pace", a subliniat T. Blair. 

În plus, premierul britanic a confirmat faptul că generalul american William Ward va conduce un grup însărcinat cu coordonarea susţinerii pentru eforturile palestiniene în domeniul securităţii. "În ceea ce priveşte securitatea, va exista un grup de coordonare al Statelor Unite, condus de generalul W. Ward (...), care va superviza susţinerea pentru măsurile necesare în teritoriile palestiniene", a afirmat T. Blair. Anterior, Secretarul de Stat american, Condoleezza Rice, anunţase că Statele Unite îl vor trimite pe generalul William Ward în Orientul Mijlociu, pentru a coordona eforturile internaţionale de consolidare a securităţii în teritoriile palestiniene. 

Cvartetul pentru Orientul Mijlociu - UE, Rusia, Statele Unite, ONU - a cerut israelienilor şi palestinienilor, progrese în respectarea obligaţiilor lor definite de "foaia de parcurs". În plus, organismul a cerut Autorităţii Palestiniene arestarea şi aducerea în faţa justiţiei a autorilor atentatului de la Tel Aviv şi a făcut apel la o acţiune susţinută pentru prevenirea actelor teroriste. 

Purtătorul de cuvânt al Guvernului israelian, Avi Pazner, a calificat drept pozitivă declaraţia Cvarterului pentru Orientul Mijlociu, referitoare la terorism. "Această declaraţie a Cvartetului merge în sensul cererilor Israelului către Autoritatea Palestiniană, în ceea ce priveşte terorismul", a adăugat A. Pazner. 

Pe de altă parte, Autoritatea Palestiniană a prezentat, la reuniunea de la Londra, mai multe măsuri pe care intenţionează să le aplice, în special în domeniul securităţii, pentru a progresa către crearea unui stat palestinian. Într-un proiect de declaraţie pentru reînnoire instituţională, Autoritatea Palestiniană a subliniat că doreşte ca structurile de securitate să poată răspunde clar pentru acţiunile lor în faţa autorităţilor civile. Potrivit documentului, Consiliul Naţional palestinian pentru securitate intenţionează să nominalizeze un responsabil al poliţiei care să-şi asume toate responsabilităţile poliţiei municipale şi regionale, în Cisiordania şi Gaza, pentru consolidarea prezenţei forţelor de ordine. Însă, Autoritatea Palestiniană a reamintit că doreşte să consolideze şi să unifice serviciile de securitate şi de informaţii palestiniene în trei sectoare: securitate internă (poliţie, apărare civilă), forţe naţionale de securitate şi informaţii. 

În domeniul economic, accentul va fi pus asupra luptei împotriva corupţiei şi asupra dezvoltării sectorului privat. "Obstacolul major în activitatea comercială rămâne sistemul de blocadă israelian, bariera de separare şi absenţa unei legături sigure şi viabile între Cisiordania şi Gaza", se arată în declaraţie. În plus, Autoritatea Palestiniană doreşte organizarea de alegeri legislative "la data sau în jurul datei de 17 iulie 2005", iar în domeniul justiţiei doreşte proceduri clare pentru numirea sau transferarea judecătorilor şi procurorilor. Toate aceste măsuri se înscriu în politica de creare a unui stat palestinian "suveran, puternic, independent, unitar teritorial şi care să fie viabil, atât economic, cât şi politic sau social".

Israelul l-a avertizat pe preşedintele Autorităţii Palestiniene, Mahmud Abbas, că va avea un viitor foarte dificil dacă nu va lupta împotriva terorismului. "Dacă Autoritatea Palestiniană nu va începe să acţioneze împotriva terorismului, Mahmud Abbas va avea un viitor dificil", a declarat un responsabil israelian de rang înalt. Referindu-se la recentul atentat de la Tel Aviv, soldat cu cinci morţi, el a afirmat că acesta reprezintă o lecţie bună pentru M. Abbas. "A încheiat un acord cu grupările armate palestiniene pentru a înceta atacurile împotriva Israelului, iar ei nu au respectat acordul", a precizat oficialul. Atacul, revendicat de mişcarea Jihadul Islamic, este primul atentat antiisraelian comis în ultimele patru luni, în plin armistiţiu între Israel şi Autoritatea Palestiniană. 

Oficialul israelian consideră că participanţii la reuniunea de la Londra au dat de înţeles palestinienilor că nu vor fi exercitate presiuni asupra lor în ceea ce priveşte problema atacurilor antiisraeliene. "Dacă nu vor fi întreprinse acţiuni împotriva terorismului, nu va exista un stat palestinian: democraţia şi terorismul nu sunt compatibile", a adăugat el. "În cazul în care aceste grupări îşi dau seama că pot acţiona fără să fie pedepsite, se vor dovedi şi mai rezistente. Ele nu doresc încheierea unui acord cu Israelul. M. Abbas le va acorda acum concesii, dar la şase luni după alegerile legislative situaţia va fi mult mai gravă şi va exista chiar o ameninţare politică la adresa sa", a conchis oficialul.

Potrivit declaraţiei finale a conferinţei, participanţii la reuniune au făcut presiuni asupra Israelului pentru a-şi respecta angajamentele asumate în cadrul procesului de pace din Orientul Mijlociu. Subliniind că programul de reforme reprezintă o etapă majoră în aplicarea angajamentelor palestiniene în cadrul "foii de parcurs", participanţii la reuniune se aşteaptă ca Israelul să acţioneze pentru respectarea angajamentelor sale. În declaraţie se menţionează că "dezvoltarea economiei palestiniene va depinde de retragerea sistemului de blocadă şi a restricţiilor impuse de Israel circulaţiei bunurilor şi persoanelor în teritoriile palestiniene". 

Reafirmându-şi hotărârea de a încuraja negocierile directe între Israel şi Autoritatea Palestiniană, care să conducă la existenţa a două state, participanţii la reuniune au precizat că viitorul stat palestinian trebuie să fie unitar din punct de vedere teritorial. Comunitatea internaţională promite să sprijine liderii palestinieni în procesul de aplicare a reformelor, în special pentru pregătirea alegerilor şi consolidarea serviciilor de securitate, se precizează în declaraţia finală. Documentul mai prevede acordarea de susţinere financiară şi politică pentru alegerile municipale şi legislative palestiniene. 

În declaraţie se mai prevede acordarea de asistenţă tehnică şi financiară pentru reforma serviciilor palestiniene de securitate şi sunt reamintite eforturile depuse de statele europene pentru crearea unei poliţii civile. Comunitatea internaţională a mai promis sprijin financiar pentru dotarea cu vehicule, uniforme, staţii radio şi alte echipamente destinate serviciilor de informaţii şi de securitate palestiniene. 

În domeniul economic, comunitatea internaţională a promis să stimuleze sectorul privat şi să asigure viabilitatea economică pe termen lung a teritoriilor palestiniene, după retragerea israeliană. De asemenea, a fost adusă în discuţie şi facilitarea reconstrucţiei în Gaza sau accesul fără restricţii în Cisiordania şi Fâşia Gaza a personalului umanitar şi donatorilor. 

*

Reforma serviciilor palestiniene de securitate, promisă de Mahmud Abbas, este o măsură esenţială pentru încetarea haosului din teritoriile palestiniene. În urma presiunilor internaţionale, predecesorul lui M. Abbas, Yasser Arafat, a decis fuzionarea a 11 servicii de securitate, reducând numărul acestora la trei. M. Abbas, care a fost ales în ianuarie 2005, a făcut din reforma serviciilor de securitate o prioritate. Cu ocazia reuniunii de la Londra, M. Abbas a obţinut un angajament financiar din partea ţărilor donatoare, pentru pensionarea a numeroşi ofiţeri ai serviciilor de securitate, a căror retragere este considerată un element esenţial al planului de reformă. 

Consiliul Legislativ Palestinian (Parlamentul) analizează în prezent o serie de proiecte de lege prezentate de M. Abbas şi premierul Ahmad Qorei, referitoare la funcţionarea serviciilor de securitate. "Din punct de vedere juridic, unificarea serviciilor de securitate înregistrează progrese", a subliniat Azmi al-Shuaibi. M. Abbas a numit deja la comanda serviciilor pe generalul Nasr Yussef, care are o reputaţie solidă. Generalul, care a avut o serie de divergenţe cu Y. Arafat din cauza controlului total exercitat de fostul lider asupra serviciilor de securitate, a primit portofoliul Ministerului Internelor şi Securităţii naţionale în cadrul noului Cabinet, aprobat de Parlament la sfârşitul lunii februarie a.c. "În faţa Guvernului şi Parlamentului există acum un singur responsabil al serviciilor de securitate, generalul Nasr Yussef, iar acest lucru reprezintă un progres important", a declarat Azmi al-Shuaibi. De fapt, reformele de securitate anunţate nu au fost încă implementate. "Autoritatea Palestiniană se limitează la a muta sau demite ofiţeri, dar nu este suficient", a declarat Majed al-Aruri, din cadrul Comisiei palestiniene independente pentru drepturile cetăţenilor. "Problema din serviciile de securitate nu o constituie doar numărul mare al acestora, ci şi absenţa unor legi referitoare la funcţionarea fiecărui serviciu", a adăugat el.

 

 

2. Alegerile legislative din Republica Moldova 

 

 

Circa 2,3 milioane de cetăţeni cu drept de vot au fost chemaţi la urne, la 6 martie a.c., pentru desemnarea Parlamentului Republicii Moldova. Potrivit analiştilor, desemnarea unui nou Legislativ, în condiţiile în care Partidul Comunist deţinea 71 dintre cele 101 mandate, este deosebit de importantă, deoarece, după reforma constituţională din anul 2000, Parlamentul este cel care alege preşedintele Republicii. 

Potrivit sondajelor preelectorale, numai trei formaţiuni politice dintre cele nouă partide, trei coaliţii şi 12 candidaţi independenţi aflate în competiţie erau creditate cu şanse să depăşească pragul electoral. Partidul Comunist, creditat cu 49-62% din intenţiile de vot şi care urma să obţină majoritatea mandatelor, potrivit sondajelor, s-a bazat pe un bilanţ economic favorabil - 7,4% nivelul de creştere economică în anul 2004 - deşi Republica Moldova rămâne încă una dintre cele mai sărace ţări din Europa, cu un PIB pe cap de locuitor de numai 600 de dolari. Pe de altă parte, potrivit analiştilor, comuniştii conduşi de Preşedintele moldovean Vladimir Voronin au renunţat, în cursul ultimelor luni, la programul pro-rus care i-a adus la putere în 2001, preferând un ton mai pro-european. 

Opoziţia a fost reprezentată de două formaţiuni aflate practic la egalitate în sondaje: Blocul Moldova Democratică (de centru) şi Partidul Popular Creştin Democrat. Prima formaţiune, care înglobează persoane ce au fost la putere imediat după ce ţara şi-a declarat independenţa, în 1991, face şi ea apel la integrarea europeană, dar militează şi pentru legături privilegiate cu Rusia, apreciind că aceste relaţii au fost deteriorate de populismul lui V. Voronin. A doua formaţiune, reprezentată de naţionaliştii din Partidul Popular Creştin Democrat (de dreapta), se prezintă drept singura alternativă politică credibilă faţă de comunişti, aceştia susţin aderarea Moldovei la NATO şi au adoptat culoarea portocalie ca şi culoare de campanie, făcând trimitere la situaţia ucraineană care s-a finalizat prin câştigarea puterii de către opoziţia pro-occidentală. Ultimele zile ale campaniei au fost caracterizate de critici virulente între diferitele partide înscrise în cursa electorală, acestea acuzându-se reciproc de furt, extremism sau servire a intereselor Rusiei. 

Parlamentul European şi Preşedintele american, George W. Bush au făcut apel la autorităţi să asigure consolidarea democraţiei în Republica Moldova, singura ţară membră CSI care a cunoscut o alternanţă democratică la putere, după destrămarea Uniunii Sovietice. 

Potrivit rezultatelor date publicităţii de Comisia Electorală Centrală, Partidul Comunist a câştigat alegerile obţinând 46,1% din voturi, Blocul Moldova Democrată (BMD) - 29,4%, iar Partidul Popular Creştin Democrat (PPCD) - 9,7%, cu un procent mai mult ca în anul 2001. Partidul Comunist va deţine majoritatea în noul legislativ al Republicii Moldova, cu 55 de mandate, în timp ce Blocul Moldova Democrată (BMD) va ocupa 35 de locuri, iar Partidul Popular Creştin Democrat (PPCD) va avea 11 mandate. Comuniştii vor dispune de majoritate în Parlament, dar le lipsesc cinci mandate pentru a-l alege pe noul şef al statului.

Dacă Legislativul nu reuşeşte să aleagă şeful statului în trei tururi de scrutin, atunci vor fi convocate alegeri parlamentare anticipate. Atât liderul BMD, Serafim Urechean, cât şi liderul PPCD, Iurie Roşca, au declarat că doresc organizarea de alegeri anticipate. 

Organizaţia pentru Securitate şi Cooperare în Europa a anunţat că alegerile au respectat în linii mari standardele democratice, chiar dacă au existat unele nereguli în ceea ce priveşte campania electorală. "Poporul Republicii Moldova a demonstrat că doreşte să facă parte din Europa democratică", a declarat Marianne Mikko, liderul grupului de observatori trimişi de Adunarea Parlamentară a Consiliului Europei (APCE) pentru a monitoriza alegerile.

Preşedintele moldovean, Vladimir Voronin, s-a arătat nemulţumit de rezultatul înregistrat de Partidul Comunist la alegerile parlamentare, însă a declarat că scrutinul a fost unul democratic. "Suntem în măsură să ne considerăm o ţară europeană, şi asta este pentru totdeauna", a declarat V. Voronin în prima conferinţă de presă desfăşurată după anunţarea rezultatelor scrutinului parlamentar. El consideră că fracţiunile din Parlament vor putea, totuşi, să desemneze viitorul şef al statului, dar a precizat că nu este vorba despre formarea unei coaliţii între comunişti şi una dintre cele două formaţiuni de opoziţie. V. Voronin nu a precizat dacă intenţionează să candideze pentru încă un mandat, declarând că această decizie o va lua Congresul partidului, la fel ca şi desemnarea candidaturii pentru Preşedintele Parlamentului. Cât priveşte candidatura pentru funcţia de premier, şeful statului moldovean nu a oferit nume, dar a precizat că actualul premier, Vasile Tarlev, este foarte bun. 

Referindu-se la relaţiile cu Rusia, Vladimir Voronin a declarat că acestea trebuie să se bazeze pe respect reciproc. Şeful statului moldovean a criticat poziţia adoptată de această ţară în campania electorală. "Ruşii ne-au lovit pe la spate. Nu este cinstit să susţii separatismul şi în acelaşi timp să lupţi împotriva cecenilor", a spus V. Voronin. 

Configuraţia viitorului Parlament poate fi comparată cu "triunghiul Bermudelor", alegerea fiind limitată între V. Voronin şi V. Putin, fără a se putea şti care este mai nocivă pentru Republica Moldova, a apreciat Iurie Roşca, preşedintele Partidului Popular Creştin Democrat. Liderul creştin-democrat a respins categoric ideea unei alianţe cu Partidul Comunist din Republica Moldova. În acelaşi timp, referindu-se la eventualitatea unei colaborări cu BMD, Iurie Roşca a declarat că aceasta nu ar duce la nici un rezultat, deoarece "a fi prieteni împotriva comuniştilor este interesant, dar neproductiv. Cred că V. Voronin are mai multe variante pentru a atrage de partea sa câţiva membri ai BMD şi are de unde alege". În această situaţie, în opinia preşedintelui PPCD, singura opţiune ar fi dizolvarea Parlamentului şi organizarea de alegeri parlamentare anticipate, după eşecul încercării de a-l alege pe preşedintele ţării. I. Roşca a precizat că nu va organiza acţiuni de protest, deşi este nemulţumit de rezultatele scrutinului şi de modul de desfăşurare a procesului electoral. 

 

3. Noi divergenţe privind statutul Taiwanului

 

 

Statele Unite şi Japonia încalcă suveranitatea Chinei, declarând că securitatea Taiwanului reprezintă obiectivul lor comun, a declarat, la 6 martie a.c., ministrul chinez de externe, Li Zhaoxing. "Orice amestec direct sau indirect pentru includerea Taiwanului în sfera de cooperare americano-niponă în materie de securitate reprezintă o încălcare a suveranităţii Chinei şi un amestec în politica internă chineză", a subliniat el. "Alianţa militară dintre Statele Unite şi Japonia este un aranjament bilateral care datează din perioada războiului rece. Trebuie să rămână un lucru strict bilateral. Dacă va depăşi acest cadru, atunci va fi afectată securitatea în Asia, iar situaţia din regiune va fi complicată", a explicat Li Zhaoxing. 

Statele Unite şi Japonia au declarat, recent, că modalităţile de aplanare a tensiunilor din regiune fac parte din obiectivele lor strategice comune. Cele două ţări au cerut Chinei să amelioreze transparenţa în domeniul militar. 

Ministrul chinez de externe s-a referit şi la achiziţionarea de arme din Europa în cazul ridicării embargoului. "Nu avem nevoie să cumpărăm de la ei numeroase arme sofisticate. De fapt, nu dispunem de banii necesari pentru a achiziţiona o cantitate mare de arme foarte scumpe, care pentru noi nu au nici o utilitate", a subliniat el. 

China nu va accepta niciodată independenţa Taiwanului şi "va depune toate eforturile pentru reunificarea paşnică a patriei", a declarat, la rîndul său, Preşedintele chinez, Hu Jintao. El a făcut această declaraţie cu o zi înainte de deschiderea sesiunii anuale a Parlamentului chinez, care va adopta o lege antisecesiune calificând drept ilegală orice declaraţie de independenţă a Taiwanului. "Vom continua să depunem toate eforturile, cu cea mai mare sinceritate, pentru reunificarea paşnică", a subliniat Hu Jintao, în faţa celei de-a doua Camere a Parlamentului, care are doar un rol consultativ. "Nu vom accepta niciodată independenţa Taiwanului şi nu vom permite forţelor separatiste care susţin o astfel de idee să întreprindă acte secesioniste în China, indiferent de modalităţile folosite sau de numele utilizat pentru noul stat", a explicat el. China consideră Taiwanul, care beneficiază de independenţă de facto, drept o provincie rebelă şi şi-a rezervat dreptul de a recurge la forţă dacă aceasta îşi va declara oficial independenţa formând un stat suveran distinct de China.

Legea antisecesiune privind Taiwanul, pe care parlamentul chinez urmează să o adopte în curând, nu este un ordin de mobilizare pentru război, a declarat un purtător de cuvânt al legislativului chinez. Textul proiectului de lege, ce consideră ilegală orice declaraţie formală de independenţă a Taiwanului, nu este o lege privind utilizarea forţei împotriva insulei, a declarat Jiang Enzhu, purtător de cuvânt al Adunării Naţionale Populare (Parlamentul chinez). Proiectul de lege, care va fi supus aprobării celor aproximativ 3.000 de delegaţi ai ANP, "vizează promovarea dezvoltării relaţiilor între cele două părţi precum şi o reunficare paşnică cu Taiwanul", a adăugat Jiang Enzhu, subliniind că "forţele separatiste şi activităţile lor periculoase ameninţă grav suveranitatea şi integritatea teritorială a Chinei" . 

Legea antisecesiune a fost criticată de premierul taiwanez Franck Hsieh, care a apreciat că distruge bazele coexistenţei şi relaţiile chino-taiwaneze. Astfel, potrivit analiştilor, oamenii de afaceri taiwanezi au învestit de-a lungul anilor în China peste 70 de miliarde de dolari şi volumul schimburilor comerciale bilaterale s-a ridicat în anul 2004 la 78 de miliarde de dolari, ceea ce reprezintă o creştere de 34% faţă de anul 2003.

Mii de persoane au protestat, în sudul Taiwanului, împotriva legii anti-secesiune propusă în China, care ar putea conferi Guvernului de la Beijing baza legală pentru a ataca Taiwanul. Mitingul a fost organizat de Uniunea pentru Solidaritate din Taiwan (UST), un partener al Partidului Democrat Progresiv (PDP) aflat la putere, şi a adunat circa 15.000 de participanţi. "Scopul legii anti-secesiune este să înghită Taiwanul", a declarat fostul lider taiwanez şi ideologul UST, Lee Teng-hui. 

Pe de altă parte, creşterea influenţei Chinei pe plan mondial suscită mai puţină îngrijorare decât în cazul marilor puteri, precum Statele Unite, potrivit unui sondaj internaţional efectuat de BBC World Service. Conform sondajului, 48% dintre cele 22.953 de persoane intervievate în 22 de ţări au o părere pozitivă despre influenţa Chinei, faţă de 30%, care o consideră un lucru negativ. Circa 38% sunt favorabili puterii deţinute de Statele Unite, iar 36% au aceeaşi opinie în ceea ce priveşte Rusia. Influenţa Chinei este apreciată în statele asiatice, care depind în mare măsură de actuala dezvoltare a economiei chineze. Japonia, care are relaţii tensionate cu China, reprezintă excepţia, doar 22% dintre respondenţi din această ţară exprimându-şi o opinie favorabilă. Circa 39% dintre respondenţii din Statele Unite au o părere pozitivă despre consolidarea puterii Chinei. "Este interesant de constatat că, în condiţiile dezvoltării sale economice, China este percepută pozitiv de ţările învecinate", a declarat Steven Kull, directorul de Programe pentru politică internaţională din cadrul Universităţii din Maryland. "Însă această percepţie favorabilă depinde în totalitate de decizia acestei puteri economice de a se transforma sau nu într-o ameninţare militară", a subliniat el.

 

 

4. Acţiuni europene privind combaterea terorismului

 

 

Potrivit experţilor, eforturile UE de combatere a terorismului sunt împiedicate de întârzierile înregistrate în aplicarea măsurilor stabilite şi de neînţelegerile dintre statele membre, în pofida îmbunătăţirii cooperării în domeniul intern, judiciar şi al securităţii. 

La puţin timp după atacurile de la Madrid (martie 2003), ţările membre UE l-au desemnat pe Gijs de Vries, fost adjunct al ministrului olandez de interne, drept principal coordonator al politicilor europene anti-teroriste. Prioritatea absolută a acestuia a fost coordonarea eforturilor de combatere a terorismului şi monitorizarea modului în care statele UE aplică măsurile respective. "În unele ţări trebuie să depunem eforturi mai mari pentru implementarea legislaţiei comunitare", a apreciat el, cu prilejul comemorării atacurilor de la 11 martie 2003, de la Madrid. G. Vries a avertizat că UE rămâne vulnerabilă şi că cele 25 de state membre ar trebui să acorde prioritate adoptării măsurilor de prevenire a unui posibil atac cu arme chimice, biologice sau nucleare. 

De asemenea, el a cerut intensificarea cooperării internaţionale pentru a împiedica finanţarea terorismului şi a apreciat că statele UE ar trebui să sporească măsurile de protecţie a infrastructurii şi a transporturilor. Organismul european de luptă împotriva terorismului are la dispoziţie o gamă limitată de mijloace şi nu primeşte suficient sprijin. În plus, în Europa nu există un echivalent al CIA, FBI sau al Departamentului pentru Securitate Internă din Statele Unite. 

În pofida declaraţiilor care subliniau necesitatea cooperării după atacurile de la 11 martie 2003, analiştii constată că ţărilor membre le-a trebuit un an pentru a ajunge la un acord în privinţa desemnării noului director al Europol, poliţia pan-europeană. Agenţia, al cărei rol este acela de a ajuta forţele de poliţie din fiecare ţară să facă schimburi de informaţii şi să le analizeze, a fost evitată de unele ţări, care au considerat că reprezintă încă o piedică birocratică. 

Deşi ameliorarea cooperării dintre forţele de poliţie a dat rezultate (spre exemplu arestarea, în iunie 2003, la Milano, a unei persoane suspectate de implicare în atenatele de la Madrid, după eforturile conjugate ale poliţiilor din mai multe ţări), procesul întâmpină încă numeroase obstacole. "Este dificil să evaluăm ce face şi ce nu face Uniunea Europeană în combaterea terorismului. Statele membre fac 99% din această muncă. UE este mai degrabă un coordonator şi nu un actor", apreciază W. Keohane, membru al Centrului pentru Reforme Europene. 

În plus, înfiinţarea unei agenţii responsabile cu monitorizarea graniţelor exterioare ale Uniunii a fost întârziată, doarece statele membre nu au ajuns la un acord asupra oraşului care va găzdui sediul acesteia. Eforturile de simplificare a urmăririi transfrontaliere a infractorilor prin emiterea unui mandat comun de arestare au fost împiedicate de ţări precum Italia, care nu au reuşit să aplice această măsură. De asemenea, unii responsabili afirmă că serviciile de informaţii au preferat să continue cooperarea în cadru bilateral, în defavoarea implicării autorităţilor de la Bruxelles.

 

 

5. Situaţia dosarului nuclear iranian

 

 

Iranul este aparent capabil să manipuleze sistemul internaţional de neproliferare, în dorinţa sa de a obţine arme nucelare, a declarat, la 2 februarie a.c., şeful delegaţiei americane la Agenţia Internaţională pentru Energie Atomică (AIEA), exprimându-şi îngrijorarea faţă de numeroasele probleme neclarificate din dosarul nuclear iranian. Ambasadorul american Jackie Sanders a declarat, în faţa Consiliului Guvernatorilor AIEA, că Iranul nu dă dovadă de cooperarea necesară faţă de inspectorii ONU. "Consiliul trebuie să ghideze politic şi să supravegheze ancheta AIEA în curs de desfăşurare, pentru ca agenţia să rămână eficientă într-o lume în care state ca Iranul doresc - şi pot - să manipuleze cu cinism regimul de neproliferare în dorinţa de a obţine arme atomice", a subliniat ea. J. Sanders, ambasador pentru dezarmare la Geneva, a dat ca exemplu al lipsei de cooperare şi transparenţei Iranului elementele incluse în raportul directorului adjunct pentru garanţii al agenţiei, Pierre Goldschmidt. 

În raport se menţionează refuzul Iranului de a accepta revenirea inspectorilor la instalaţiile sale militare din Parshine, continuarea activităţilor de tratare a uraniului, îmbogăţirea acestuia, continuarea proiectului reactorului de cercetare cu apă grea care poate produce plutoniu. P. Goldschmidt s-a mai referit şi la intermediarii din străinătate, care oferă Iranului tehnologii nucleare ilegale sau la explicaţiile insuficiente referitoare la centrul nuclear din Lavizan, distrus între timp. P. Goldschmidt a precizat că Iranul nu are obligaţia legală de a autoriza o nouă vizită la Parshine, în condiţiile în care inspectorii ONU s-au deplasat în acest loc la 7 ianuarie a.c. şi au inspectat cinci clădiri.

Un responsabil american de rang înalt a declarat recent că testele efectuate asupra unor explozibili de mare putere în acest vast complex militar ar putea viza fabricarea de arme nucleare. Directorul AIEA, Mohamed ElBaradei, a cerut autorităţilor iraniene să dea dovadă de mai multă transparenţă faţă de programul nuclear. Este necesar ca Iranul să ofere mai multe garanţii în afara celor prevăzute de Tratatul de Neproliferare Nucleară şi de protocolul adiţional, "mai ales din cauza naturii trecute a programului iranian, care era ilegal", a subliniat el. Directorul AIEA a informat totuşi cu privire la progresul înregistrat în obţinerea de informaţii în legătură cu programul nuclear iranian şi despre discuţiile pozitive cu delegaţia iraniană. Colaborăm bine cu Pakistanul, ţară suspectată că a oferit tehnologie nucleară altor state, inclusiv Iranului, a mai declarat el.

Secretarul american de Stat, Condoleezza Rice, a prezentat un punct de vedere conciliant în diferendul dintre Iran şi comunitatea internaţională, insistând asupra rolului diplomaţiei şi al eforturilor depuse de statele europene. C. Rice a reafirmat sprijinul american pentru demersurile diplomatice iniţiate de Franţa, Marea Britanie şi Germania pentru a convinge Iranul să renunţe la programul său de îmbogăţire a uraniului. Referindu-se la posibilitatea lansării unui atac militar, oficialul american a declarat că Statele Unite nu exclud niciodată nimic, precizând că diplomaţia "dispune încă de timpul necesar pentru a acţiona".

Un responsabil iranian de rang înalt a declarat că întrevede o schimbare în politica Statelor Unite şi a apreciat că americanii vor susţine probabil eforturile diplomatice depuse de europeni în legătură cu dosarul nuclear iranian. "Se poate observa o schimbare în politica americanilor. Probabil că vor accepta cererea europenilor de a da dovadă de o atitudine mai flexibilă şi de a susţine procesul de negocieri", a subliniat Hossein Mussavian, purtătorul de cuvânt al delegaţiei iraniene la negocierile cu cele trei state europene. Germania, Franţa şi Marea Britanie desfăşoară negocieri cu Iranul începând din decembrie 2004, pentru a convinge Republica Islamică să ofere garanţii obiective referitoare la natura civilă a activităţilor sale nucleare, în schimbul unei cooperări în domeniul nuclear, tehnologic şi economic şi a unui dialog politic şi în domeniul securităţii. "Schimbarea în atitudine a intervenit după turneul efectuat de George W. Bush în Europa. Americanii nu doresc să li se atribuie responsabilitatea în cazul unui eşec al negocierilor. Probabil se va înregistra o schimbare şi mai vizibilă în politica Statelor Unite în următoarele două luni. Este posibil ca Statele Unite să nu se mai opună avantajelor pe care europenii vor să le acorde Iranului şi care necesită acordul americanilor, cum ar fi eventuala aderare a Republicii Islamice la Organizaţia Mondială a Comerţului şi vânzarea de echipamente pentru flota aeriană iraniană", a adăugat Hossein Mussavian.

Pe de altă parte, Iranul a adresat o scrisoare Agenţiei Internaţionale pentru Energie Atomică (AIEA), în care se arată că "niciodată nu a fost respectată confidenţialitatea informaţiilor, în pofida tuturor eforturilor depuse în acest sens de directorul general al AIEA. Îngrijorarea în legătură cu acest aspect este din ce în ce mai mare, ţinând cont de posibilele atacuri militare împotriva instalaţiilor din Iran inspectate de Agenţie", a declarat şeful delegaţiei iraniene la AIEA, Cyrus Nasseri, referindu-se implicit la ameninţările americane. Iranul a anunţat că nu mai permite inspectorilor AIEA să revină la centrul militar de la Parshine, unde americanii afirmă că iranienii efectuează simulări pentru o încărcătură explozivă aplicată unei bombe atomice. C. Nasseri a precizat că atunci când sunt inspectate locuri atât de sensibile, "informaţiile la care Agenţia are acces pot fi de cea mai mare importanţă pentru alţii, inclusiv pentru cei care nu au cele mai bune intenţii faţă de Iran".

Şeful Comandamentului Central American (CENTCOM), generalul John Abizaid, a avertizat Iranul că se expune unui atac din partea unei ţări din regiune, în cazul în care va produce arme nucleare. "Trebuie să vă întrebaţi dacă deţinerea armei nucleare nu va determina un atac împotriva Iranului din partea uneia dintre puterile regionale", a declarat generalul. "De aici înainte, pentru un militar, problema este de a aprecia dacă un Iran aflat în posesia armei nucleare este mai stabil sau mai instabil în contextul regional. În opinia mea, este mai instabil", a precizat el. Generalul Abizaid nu a precizat despre ce putere regională este vorba, dar, la începutul anului, vicepreşedintele Dick Cheney a declarat că SUA se tem că israelienii vor acţiona în mod unilateral pentru a pune capăt programului nuclear iranian. "Dat fiind faptul că politica oficială a Iranului urmăreşte distrugerea Israelului, acesta ar putea decide să acţioneze primul şi să lase restul lumii să repare neplăcerile diplomatice ulterioare", a apreciat D. Cheney.

